<classify> SERIKALI ipo hatua za mwisho za kurekebisha waraka kudhibiti utoro shuleni na kubainisha wajibu wa kila mdau na kupunguza siku ambazo zitabainisha utoro kwa mwanafunzi kuwa chini ya siku 90 za sasa.Pia mwakani, serikali itaboresha elimu ya sekondari, miundombinu na kuendeleza walimu.Mkurugenzi Msaidizi Msingi na Uendelezaji wa Sera wa Wizara ya Elimu, Sayansi na Teknolojia, Yesse Kanyuma amesema hayo alipomwakilisha Katibu Mkuu wa wizara hiyo, Dk Leonard Akwilapo wakati wa kufunga Kongamano la 14 la Umoja wa Wakuu wa Shule za Sekondari Tanzania TAHOSA.Amesema kudhibiti utoro kwa wanafunzi, serikali inarekebisha waraka utakaobainisha wajibu wa wadau wote kuzuia utoro na kupunguza siku ambazo mwanafunzi anahesabiwa ni mtoro ambazo sasa ni siku 90.Tunataka kuja na mkakati kudhibiti utoro. Tuko hatua za mwisho za kurekebisha waraka ambao utabainisha wajibu wa kila mdau na siku za utoro zitapunguzwa, hazitakuwa siku 90 tena. Waraka huo utaangalia ni namna gani mwalimu wa darasa, mkuu wa shule, mwalimu wa nidhamu wanaweza kutimiza wajibu wao katika suala zima la usimamizi katika suala zima la utoro katika shule, alisema.Kanyuma alisema taarifa zilizopo mtoto anapopotea shuleni wakati mwingine hakuna mawasiliano ya uongozi wa shule na mzazi au mlezi au kiongozi wa serikali eneo husika kujua ni tatizo gani limemsibu.Kuna pengo kati ya uongozi wa shule na wazazi au walezi na mtoto. Waraka ukiwa tayari ninyi wakuu wa shule mtakuwa wasimamizi wakuu, alisema na kuongeza udhibiti wa utoro shuleni linaenda na wakuu wa shule kuwa na kamati hai za nidhamu na ushauri kuondoa hali ya sasa ya fukuza wanafunzi.Aidha, Kanyuma alisema kuanzia mwaka ujao, serikali inaanza kuboresha mazingira ya kufundishia na kujifunzia sekondari kwa kuzalisha uchapaji wa vitabu, kuboresha miundombinu na kuendeleza walimu.Alisema ili kutekeleza mradi huo kwa wakati, wakuu wa shule watatakiwa kusimamia miradi hiyo kwa uadilifu na uaminifu mkubwa kwani itatumia mfumo wa force account ambao hautahusisha mkandarasi Kanyuma aliwataka wakuu wa shule kufuata sheria, kanuni na taratibu katika kuendesha shule na kuwa viongozi wazuri wanaowaongoza walimu wenzao ili kutoa huduma yenye tija kwa jamii wanayoitumikia.Kufuata sheria, kanuni na taratibu kutaleta ufanisi katika shule na kuondoa mashauri ya walimu Tume ya Utumishi wa Walimu TAC kwa walimu wanaoenda kinyume... haiwezekani mwalimu anaenda kinyume na taratibu, humwonyi. Hii inachelewesha au kutotoa maamuzi sahihi mashauri yakifika Tume, alisema.Kaimu Mkurugenzi Idara ya Elimu Ofisi ya Rais Tawala za Mikoa na Serikali za Mitaa, George Jidamvi alisema kongamano hilo lililenga kuwajengea uwezo wakuu wa shule za sekondari kusimamia elimu. Mwenyekiti wa TAHOSA, Vitalis Shija alisema kongamano hilo limeshirikisha washiriki 3,500 ikiwa ni idadi kubwa ukilinganisha na washiriki 500 waliokuwa wakihudhuria mikutano ya miaka ya nyuma.  <topic>: KITAIFA 